बिहार में अपराध की घटनाएं थम नहीं रहीं हैं. इस बार रालोसपा नेता को अपराधियों ने गोलियों का शिकार बनाया है. घटना पटना जिले के पालीगंज थाना अंतर्गत मेरा गांव के समीप हुई. मंगलवार—बुधवार की रात्रि में रालोसपा के प्रखंड अध्यक्ष अमित भूषण उर्फ टुकटुक की अज्ञात अपराधियों ने गोली मारकर हत्या कर दी और एक अन्य व्यक्ति को घायल कर दिया. पालीगंज अनुमंडल पुलिस अधिकारी मनोज कुमार पांडेय ने बुधवार को बताया कि शव का पोस्टमार्टम कराए जाने के बाद उसे परिजनो के हवाले कर दिया गया. उन्होंने कहा कि इस गोलीबारी में सेवानिवृत्त एक सिपाही घायल हो गया. जिसे स्थानीय सरकारी अस्पताल में इलाज के बाद छुट्टी दे दी गयी है.